‘আধিকারিকরা কোথায়?’ বানভাসি শহরে পুরসভা-প্রশাসনের ‘উদাসীনতা’ নিয়ে সরব শুভেন্দু

ওয়েব ডেস্ক: টানা ৫ ঘণ্টার মেঘভাঙা বৃষ্টিতে বিপর্যস্ত কলকাতা ও শহরতলী (Heavy Rain in Kolkata)। প্রবল বৃষ্টিতে বানভাসি পরিস্থিতি উত্তর থেকে দক্ষিণ কলকাতায়। শহর কলকাতার নানান জায়গায় জমা জলে বিদ্যুৎস্পৃষ্ট হয়ে ৮ জনের মৃত্যুর খবর মিলেছে। নেতাজী নগরে জমা জলের মধ্যে সাইকেল চালাতে গিয়ে ব্যালেন্স হারিয়ে বিদ্যুতের খুঁটি ধরতে গিয়ে বিদ্যুৎস্পৃষ্ট হয়ে একজনের মৃত্যু হয়েছে।

আর পুজোর মুখে এই ভয়াবহ দুর্যোগের জেরে প্রশাসনের ভূমিকা নিয়ে সরব হয়েছেন বিরোধী দলনেতা শুভেন্দু অধিকারী (Suvendu Adhikari)। সরাসরি রাজ্য সরকারকে নিশানা করেছেন তিনি। মঙ্গলবার তিনি এক্স হ্যান্ডলে লিখেছেন, “জলমগ্ন শহরে মৃত্যুর মিছিল। এক রাতের বৃষ্টিতেই বিপন্ন কলকাতা-সল্টলেক। প্রযুক্তির যুগে যখন আগাম সতর্কতা পাওয়া সম্ভব তখন পুরনিগমগুলির অদক্ষতা ও উদাসীনতার খেসারত দিচ্ছেন সাধারণ মানুষ।”

আরও পড়ুন: প্রাকৃতিক দুর্যোগে বিপর্যস্ত কলকাতা, কন্ট্রোল রুমে মেয়র ফিরহাদ

বানভাসি পরিস্থিতিতে রাজ্য সরকারের ব্যর্থতার অভিযোগ তুলে তিনি বলেছেন, “এরা পূর্বের অভিজ্ঞতা থেকে কোনো শিক্ষা নেননি। বারবার একই চিত্র বছরের পর বছর।”

একইসঙ্গে বিদ্যুৎ দফতরের ভূমিকা নিয়ে একরাশ ক্ষোভ উগরে দিয়েছেন বিরোধী দলনেতা। তিনি সরাসরি প্রশ্ন ছুঁড়ে দিয়েছেন বিদ্যুৎ দফতরকে। তাঁর প্রশ্ন, “বিদ্যুৎ দফতরের দোষ তো একেবারে মারাত্মক। আধিকারিকরা কোথায়? খোলা তারের এই বিপদের ব্যাপারে কেন কোনো ব্যবস্থা নেওয়া হয়নি? এখন অবধি সাতজন নিরীহ মানুষ মারা গেছেন। এটা আপনাদের ব্যর্থতা নয়। এটা অপরাধ। দোষ কার তা নির্ধারণ করে উপযুক্ত শাস্তি হওয়া উচিত।”

উল্লেখ্য, পুজোর মুখে এমন দুর্যোগ আগে হয়েছে বলে কেউ মনে করতে পারছেন না। শহরের দিকে দিকে ভয়ঙ্কর ছবি। রেকর্ড বৃষ্টিতে অফিস যাত্রীদের নাজেহাল হতে হচ্ছে। কারণ শিয়ালদহ দক্ষিণ শাখায় এখনও বন্ধ ট্রেন চলাচল। ময়দান থেকে বন্ধ মেট্রো পরিষেবা। বাসের গতিও ধীর। এদিকে মেয়র ফিরহাদ হাকিম ভোররাত থেকে পরিস্থিতির উপর নজরদারি চালাচ্ছেন। তাঁর নিজের এলাকাতেও জল জন্ত্রনার ছবি ধরা পড়েছে। জমা জল সরাতে মেয়র নিজেও ছাতা হাতে রাস্তায় নেমেছেন। মঙ্গলবার সকলকে বাড়ি থেকে না বেরনোরই পরামর্শ দিয়েছেন মেয়র। অন্যদিকে, এসএসকেএম, মেডিক্যাল সহ একাধিক সরকারি হাসপাতালে জল ঢুকে ভয়াবহ পরিস্থিতি। পরিস্থিতি স্বাভাবিক হতে এখনও ১০ থেকে ১২ ঘণ্টা লাগবে।

দেখুন অন্য খবর